CELEX: 62015TN0562
Language: el
Date: 2015-09-25 00:00:00
Title: Υπόθεση T-562/15: Προσφυγή-αγωγή της 25ης Σεπτεμβρίου 2015 — Federcaccia Toscana κ.λπ. κατά Επιτροπής

16.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 381/53
            
         Προσφυγή-αγωγή της 25ης Σεπτεμβρίου 2015 — Federcaccia Toscana κ.λπ. κατά Επιτροπής
   (Υπόθεση T-562/15)
   (2015/C 381/64)
   Γλώσσα διαδικασίας: η ιταλική
   
      Διάδικοι
   
   
      Προσφεύγοντες-ενάγοντες: Federcaccia Toscana (Φλωρεντία, Ιταλία), Moreno Periccioli (Volterra, Ιταλία), Arcicaccia Toscana (Φλωρεντία, Ιταλία), Fabio Lupi (Cascina, Ιταλία), Associazione dei Migratoristi Italiani per la conservazione dell’ambiente naturale (ANUU) — TOSCANA (Cerreto Guidi, Ιταλία), Franco Bindi (Cerreto Guidi, Ιταλία) (εκπρόσωπος: A. Bruni, δικηγόρος)
   
      Καθής-εναγόμενη: Ευρωπαϊκή Επιτροπή
   
      Αιτήματα
   
   Οι προσφεύγοντες-ενάγοντες (στο εξής: προσφεύγοντες) ζητούν από το Γενικό Δικαστήριο:
   
               —
            
            
               να αναγνωρίσει ότι η Ευρωπαϊκή Επιτροπή υπαιτίως παρέλειψε να εξετάσει τα αρχικά στοιχεία ως προς τις βασικές έννοιες τα οποία συλλέχθηκαν στην Ιταλία σχετικά με την έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας, σε σύγκριση με τα αντίστοιχα στοιχεία που συλλέχθηκαν στη Γαλλία, και ως εκ τούτου παρέβη την υποχρέωσή της να επεξεργάζεται συνεπή διακρατικά στοιχεία σχετικά με τα ανωτέρω τρία αποδημητικά είδη πτηνών σε περιοχές γεωγραφικώς και κλιματικώς ομοιογενείς·
            
         
               —
            
            
               να αναγνωρίσει ότι η Ευρωπαϊκή Επιτροπή υπαιτίως παρέλειψε να ενημερώσει τα ιταλικά στοιχεία ως προς τις βασικές έννοιες σχετικά με την έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας, να τα προσαρμόσει και να τα εναρμονίσει με τα αντίστοιχα γαλλικά στοιχεία, τα οποία κρίθηκαν ορθά και σύννομα, και να ορίσει στο δεύτερο δεκαήμερο του Φεβρουαρίου την ημερομηνία ενάρξεως της αποδημητικής περιόδου προς αναπαραγωγή των εν λόγω ειδών και στην Ιταλία·
            
         
               —
            
            
               να αναγνωρίσει ότι Ευρωπαϊκή Επιτροπή, ελλείψει έγκυρων και ορθών προϋποθέσεων, επέβαλε αδικαιολόγητους περιορισμούς στη θήρευση (κυνηγετικό τρόπο απολήψεως) των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας στην Ιταλία, και ιδίως στην Τοσκάνη, σε σχέση με τα όρια που ισχύουν στη Γαλλία και ιδίως στην Κορσική, επισπεύδοντας, επομένως, στις 20 Ιανουαρίου την ημερομηνία λήξεως της θηρευτικής περιόδου για τα εν λόγω τρία είδη αποδημητικών πτηνών στην Τοσκάνη·
            
         
               —
            
            
               να αναγνωρίσει τον παράνομο χαρακτήρα, λόγω διαφορετικής μεταχειρίσεως κρατών μελών και/ή περιφερειών κρατών μελών καθώς και λόγω ελλείψεως έγκυρων προϋποθέσεων, της διαδικασίας EU PILOT 6955/14/ENVI, που κίνησε η Ευρωπαϊκή Επιτροπή μόνον κατά του ιταλικού κράτους, χωρίς να κινήσει ταυτόχρονα την αυτή διαδικασία και κατά της Γαλλίας και χωρίς να διενεργήσει την παραμικρή προκαταρκτική έρευνα για τη συλλογή στοιχείων, βάσει των οποίων η Επιτροπή θα καθόριζε την πραγματική έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας, με αποτέλεσμα να κρίνει ότι η έναρξη της ίδιας αποδημητικής περιόδου προς αναπαραγωγή διαφέρει κατά ένα μήνα μεταξύ της Κορσικής (20 Φεβρουαρίου) και της Τοσκάνης (20 Ιανουαρίου)·
            
         
               —
            
            
               να διαπιστώσει και να κρίνει τον παράνομη την παράλειψη της Ευρωπαϊκής Επιτροπής να απαντήσει στην κοινοποιηθείσα στις 29 Μαΐου 2015 πράξη οχλήσεως των προσφευγόντων συλλόγων και να διαπιστώσει ότι η απάντηση που περιλαμβάνεται στην με αριθ. πρωτοκόλλου ENV.D.2/MC-GM/vf/ARES (2015) 3758354 επιστολή της Ευρωπαϊκής Επιτροπής με ημερομηνία 9 Σεπτεμβρίου 2015 συνιστά υπεκφυγή·
            
         
               —
            
            
               να υποχρεώσει την Ευρωπαϊκή Επιτροπή να εναρμονίσει τα ιταλικά στοιχεία ως προς τις βασικές έννοιες σχετικά με την έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας, με τα αντίστοιχα γαλλικά, και να ορίσει την ημερομηνία ενάρξεως της αποδημητικής περιόδου στο δεύτερο δεκαήμερο του Φεβρουαρίου·
            
         
               —
            
            
               εν πάση περιπτώσει, να υποχρεώσει την Ευρωπαϊκή Επιτροπή να εναρμονίσει τα ιταλικά στοιχεία ως προς τις βασικές έννοιες σχετικά με την έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας στην Τοσκάνη με τα αντίστοιχα γαλλικά που αφορούν την Κορσική, και να ορίσει την ημερομηνία ενάρξεως της αποδημητικής περιόδου στο δεύτερο δεκαήμερο του Φεβρουαρίου·
            
         
               —
            
            
               να υποχρεώσει την Ευρωπαϊκή Επιτροπή να καταβάλει αποζημίωση για τη θετική και την αποθετική ζημία (διαφυγόν κέρδος) που υπέστησαν οι προσφεύγοντες κυνηγετικοί σύλλογοι, λόγω των παρατυπιών και των παραλείψεων της Επιτροπής, το ύψος της οποίας θα προσδιορίσει κατά την κρίση του το Γενικό Δικαστήριο.
            
         
      Ισχυρισμοί και κύρια επιχειρήματα
   
   Η υπό κρίση προσφυγή-αγωγή έχει ως κύριο αντικείμενο τη διαπίστωση παραλείψεων της Επιτροπής, καθόσον αυτή παρανόμως παρέλειψε να ενεργήσει ως προς την από 29 Μαΐου 2015 αίτηση των προσφεύγοντων συλλόγων, με την οποία οχλήθηκε η Επιτροπή προκειμένου να ενημερώσει τα ιταλικά στοιχεία ως προς τις βασικές έννοιες και, συνακόλουθα, να τροποποιήσει την ημερομηνία ενάρξεως της αποδημητικής περιόδου προς αναπαραγωγή των ειδών των σκολοπακιδών (μπεκάτσας), της κίχλης (τσίχλας) και της κεδρότσιχλας, και να ορίσει την έναρξη στο δεύτερο δεκαήμερο του Φεβρουαρίου.
   Προς στήριξη της προσφυγής-αγωγής τους, οι προσφεύγοντες επικαλούνται έλλειψη κύρους, έλλειψη αξιοπιστίας και αμφιλεγόμενη αξιοπιστία των στοιχείων ως προς τις βασικές έννοιες χαρακτήρα όσον αφορά την έναρξη της αποδημητικής περιόδου προς αναπαραγωγή των ειδών των σκολοπακιδών (μπεκάτσας), κίχλης (τσίχλας) και κεδρότσιχλας στην Ιταλία, τα οποία παρουσίαζαν προφανείς ανακολουθίες σε σχέση με τα αντίστοιχα στοιχεία άλλων κρατών μελών ή περιφερειών άλλων κρατών μελών που έχουν ομοιόμορφες γεωγραφικές, περιβαλλοντικές και κλιματικές συνθήκες και αφορούν τις ίδιες περιοχές εξαπλώσεως και διαχειμάσεως πτηνών στη λεκάνη της Μεσογείου.
   
               —
            
            
               Οι προσφεύγοντες διατείνονται ότι η Ευρωπαϊκή Επιτροπή παρέβη την υποχρέωσή της να ενημερώνει σε περιοδικά διαστήματα και να προσαρμόζει τα στοιχεία ως προς τις βασικές έννοιες, καθώς και να αναλαμβάνει δράση προκειμένου να διασφαλίζεται η ομοιόμορφη εφαρμογή των Συνθηκών στο σύνολο του εδάφους της Ένωσης, χωρίς διακρίσεις μεταξύ κρατών μελών.
            
         
               —
            
            
               Οι προσφεύγοντες υποστήριξαν, επίσης, ότι η πλημμελής συμπεριφορά της Ευρωπαϊκής Επιτροπής, η οποία συνίσταται σε αθέτηση υποχρεώσεως και παράλειψη οφειλόμενης νόμιμης ενέργειας, συνιστά παράβαση του άρθρου 17, παράγραφος 1, ΣΕΕ· των άρθρων 192 και 291 ΣΛΕΕ, της αιτιολογικής σκέψεως 4 και των άρθρων 7, 10 και 16 της οδηγίας 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών· της παραγράφου 2.5.13 του Οδηγού που διέπει τη θήρευση στο πλαίσιο της οδηγίας 79/409/ΕΟΚ (και της οδηγίας 2009/147/ΕΚ) περί της διατηρήσεως των αγρίων πτηνών· του κανονισμού (ΕΕ) 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, των άρθρων 4, παράγραφος 2, και 9 του Χάρτη των Θεμελιωδών Δικαιωμάτων της Ευρωπαϊκής Ένωσης, καθώς και του άρθρου 18 ΣΛΕΕ.